Tužba podnesena 28. ožujka 2025. – Trabelsi/Vijeće
(predmet T-207/25)
Jezik postupka: francuski
Stranke
Tužitelj: Belhassen Ben Mohamed Ben Rhouma Trabelsi (Pariz, Francuska) (zastupnik: M. Ceccaldi, odvjetnik)
Tuženik: Vijeće Europske unije
Tužbeni zahtjev
Tužitelj od Općeg suda zahtijeva da:
proglasi dopuštenima zahtjeve Belhassena Ben Mohamed Ben Rhouma Trabelsija;
poništi odluku Vijeća Europske unije od 28. siječnja 2025. o mjerama ograničavanja koje su donesene protiv njega;
naloži Vijeću da tužitelju isplati iznos od 20 000 eura za pokrivanje njegovih troškova obrane;
naloži Vijeću snošenje troškova.
Tužbeni razlozi i glavni argumenti
U prilog osnovanosti tužbe tužitelj ističe dva tužbena razloga.
Prvi tužbeni razlog, koji se temelji na povredi načela kontradiktornosti i članka 6. stavka 1. stavka 1. Konvencije za zaštitu ljudskih prava i temeljnih sloboda, članka 47. Povelje Europske unije o temeljnim pravima i članka 6. Ugovora:
Tužitelj ističe da načelo kontradiktornosti podrazumijeva da stanke u postupku imaju pravo priopćiti svaki dokument podnesen u okviru postupka i raspravljati o njemu. Ovo načelo odnosi se na sve stadije postupka.
Tužitelj usto ističe da članak 47. Povelje o temeljnim pravima određuje da „Svatko ima pravo da institucije, tijela, uredi i agencije Unije njegove predmete obrađuju nepristrano, pravično…”. Ta se važnost osobito očituje priznavanjem obvezujuće pravne snage Povelji o temeljnim pravima.
U tom pogledu tužitelj ističe je Vijeće sustavno produljivalo mjere ograničavanja čime je povrijedilo pravo Unije. Prema tužiteljevu mišljenju, odluka od 28. siječnja 2025. bila je politička odluka Vijeća čiji uzrok nije bio povezan s potporom „naporima Tunisa i tuniškog naroda da uspostave stabilnu demokraciju, vladavinu prava i potpuno poštovanje ljudskih prava i temeljnih sloboda”.
Drugi tužbeni razlog, koji se temelji na nepostojanju zaštite sudaca od pritisaka izvršnih tijela.
Tužitelj u tom pogledu ističe da pravo na pravično suđenje pretpostavlja da moraju biti zajamčeni neovisnost i nepristranost suda.
Neovisnost osobito zahtijeva da svaki sudac bude zaštićen od neprimjerenog utjecaja koji dolazi iz ili izvan pravosuđa.
Tužitelj ističe da, unatoč činjenici da su europske institucije navele da tuniški sudovi ne ispunjavaju zahtjev nepristranosti i neovisnosti, Vijeće nije ispitalo ispunjavaju li pravosuđe u Tunisu i vladavina prava zahtjeve i ciljeve Unije u njezinim odnosima s ostatkom svijeta, kako su definirani člankom 3. Ugovora.
Slijedom toga, prema tužiteljevu mišljenju, Vijeće se nije moglo osloniti na odluku koju je 2018. godine donio tuniški sud kako bi produljilo mjere ograničavanja donesene protiv tužitelja, a da pritom ne iznevjeri načela na kojima se Unije temelji.
____________